
IF2011-4654/11.05. 2011
Anexa 3 

LA HCL NR.___________________________
Procedura, criteriile şi condiţiile de acordare a scutirii la plata impozitului pe clădire datorat de către persoanele fizice pentru locuinţa de domiciliu în anul 2012



Contribuabilii persoane fizice şi Asociaţiile de proprietari pot beneficia de scutire de impozit datorat pentru locuinţa de domiciliu, proporţional cu efortul financiar al contribuabilului, în cazul în care aceştia se obligă ca în anul în care beneficiază de această facilitate fiscală (2012) să realizeze următoarele lucrări: 

- înlocuire tâmplărie exterioară la clădiri cu tâmplărie din geam termopan; 

- înlocuire acoperişuri tip terasă cu acoperişuri tip şarpantă sau refacerea acoperişurilor vechi tip şarpantă; 

- izolaţii termice şi hidro la faţade şi terasele imobilelor; 

- refacerea faţadelor imobilelor (îndepărtarea placajelor care se desprind de pe faţade şi înlocuirea cu alte placaje noi, fie îndepărtarea completă a placajelor şi astuparea rosturilor cu spumă, retencuire, zugrăvire, alte soluţii tehnice cât şi refacerea faţadelor unde există tencuială şi ornamente. 

Scutirea se acordă în proporţie de 100% pentru acei contribuabili care au realizat si finanţat lucrarea de reabilitare exclusiv din surse proprii, şi în proporţie de 20% pentru acei contribuabili care au realizat si finanţat lucrarea de reabilitare prin intermediul programelor guvernamentale, potrivit cărora o parte din investiţie este finanţată din bugetele locale, judeţene sau de stat, după caz. 

Se va solicita Autorizaţie de construire pentru imobilele care fac parte din categoria: monument istoric/ansamblu/sit/zonă de protecţie precum şi pentru înlocuire acoperişuri tip terasă cu acoperişuri tip şarpantă şi izolare termică faţade. Lucrările amintite mai sus vor fi executate de contribuabilii ce beneficiază de scutire, în cursul anului 2012.
Suma rezultată ca facilitate fiscală nu poate depăşi cuantumul impozitului datorat de către contribuabili pentru anul fiscal 2012. 


Scutirea se acordă persoanelor fizice numai pentru locuinţa de domiciliu, certificată de copia buletinului de identitate a solicitantului. Prin locuinţa de domiciliu sau de reşedinţa, se înţelege locuinţa situata la adresa înscrisa în actele de identitate ale membrilor de familie sau după caz, adresa la care persoanele sunt înscrise în cartea de imobil şi sunt luate în calcul la stabilirea cheltuielilor de întreţinere a locuinţei. 

După terminarea lucrării, persoanele care solicită scutirea trebuie să depună documente justificative: copii de pe facturi şi chitanţe fiscale, copii de pe buletinele de identitate ale proprietarilor cu adresa de domiciliu, copie autorizaţie de construire (dacă este cazul), extras de carte funciară nu mai vechi de 30 de zile, iar pentru Asociaţiile de proprietari extras de carte funciară în extenso, în copie, nu mai vechi de 30 de zile, tabel cu persoanele care fac parte din Asociaţia de Proprietari, semnat şi ştampilat de către administrator  precum şi fotografii realizate înainte şi după finalizarea lucrărilor.
Contribuabilii beneficiază de această facilitate, în cazul în care la data depunerii dosarului nu figurează în evidenţele fiscale cu rămăşite. Verificarea îndeplinirii acestei condiţii se va realiza de către serviciul de specialitate din cadrul Direcţiei Fiscale a Municipiului Timişoara. 

Scutirea de la plata impozitului pe clădire se acordă, pentru întreg anul 2012, de către serviciul de specialitate din cadrul Direcţiei Fiscale a Municipiului Timişoara pe baza referatului întocmit de către Instituţia Arhitectului Şef. 

ARHITECT ŞEF,

Arh. Ciprian Silviu CĂDARIU

Ing. Simina DUMITRAŞCU

